Úradný vestník L 023 , 28/01/1994 S. 0028 - 0029

Fínske špeciálne vydanie: Kapitola 13 Zväzok 25 S. 0242

Švédske špeciálne vydanie: Kapitola 13 Zväzok 25 S. 0242



Smernica Komisie 94/1/ES zo 6. januára 1994, ktorou sa upravujú niektoré technické podrobnosti smernice Rady 75/324/EHS o aproximácii právnych predpisov členských štátov týkajúcich sa aerosólových rozprašovačov KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 75/324/EHS z 20. mája 1975 o aproximácii právnych predpisov členských štátov týkajúcich sa aerosólových rozprašovačov [1], naposledy zmenenú a doplnenú aktom o pristúpení Portugalska a Španielska, najmä na jej článok 10 ods. 3, keďže jedným členským štátom bola uskutočnená ochranná doložka podľa článku 10 smernice 75/324/EHS; keďže prijaté ochranné opatrenia sú oprávnené vzhľadom na ohrozenie bezpečnosti spojené so zvýšeným používaním extrémne horľavých hnacích plynov v aerosólových rozprašovačoch ako substitúcie za chlórfluórované uhľovodíky (CFC); keďže určité látky a/alebo prípravky obsiahnuté v niektorých aerosólových rozprašovačoch sú mimoriadne horľavé; keďže predpisy platné v súčasnosti sú nedostatočné na to, aby vylúčili ohrozenie bezpečnosti spôsobované niektorými aerosólovými rozprašovačmi; keďže tieto predpisy by preto mali byť prispôsobené; keďže u niektorých aerosólových rozprašovačov neexistuje nebezpečie vznietenia, napriek obsahu horľavých látok a/alebo prípravkov, keďže by preto mala byť udelená výnimka z požiadaviek na označovanie; keďže opatrenia tejto smernice sú v súlade so stanoviskom Výboru pre prispôsobovanie technickému pokroku, PRIJALA TÚTO SMERNICU: Článok 1 Smernica 75/324/EHS sa mení a dopĺňa takto: 1. Článok 8 ods. 1 písm. d sa nahrádza týmto: "d) údaje uvedené v bodoch 2.2. a 2.3 prílohy;" 2. Za článok 9 sa vkladá tento článok: "Článok 9a Ak má osoba zodpovedná za uvádzanie aerosólových rozprašovačov na trh k dispozícii výsledky skúšok alebo iné údaje naznačujúce, že aj keď tieto aerosólové rozprašovače majú horľavú náplň, nepredstavujú za normálnych alebo dôvodne predvídateľných podmienok použitia nebezpečenstvo vznietenia, môže sa táto osoba na vlastnú zodpovednosť rozhodnúť neuplatňovať ustanovenia bodu 2.2 písm. b a bodu 2.3 písm. b prílohy. Táto osoba poskytuje členským štátom kópie príslušných dokumentov. V takom prípade musí byť množstvo horľavého materiálu obsiahnuté v aerosólovom rozprašovači jasne uvedené na etikete a to zreteľne a nezmazateľne v znení:"X % hmotnosti náplne je horľavých"." 3. Príloha sa mení a dopĺňa v súlade s prílohou k tejto smernici. Článok 2 1. Členské štáty do 1. októbra 1994 prijmú a uverejnia zákony, iné právne predpisy a správne opatrenia nevyhnutné na dosiahnutie súladu s touto smernicou. Bezodkladne o tom informujú Komisiu. Tieto opatrenia prijaté členskými štátmi musia obsahovať odkaz na túto smernicu alebo musí byť taký odkaz vnesený pri ich úradnom vyhlásení. Spôsob odkazu si stanovia členské štáty. Tieto ustanovenia budú uplatňovať od 1. apríla 1995. 2. Členské štáty oznamujú Komisii znenie vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev. V Bruseli 6. januára 1994 Za Komisiu Martin Bangemann člen Komisie [1] Ú. v. ES L 147, 9.6.1975, s. 40. -------------------------------------------------- PRÍLOHA a)b) Príloha smernice 75/324/EHS sa mení a dopĺňa takto: Bod 1.8 sa nahrádza týmto: "1.8 Horľavá náplň "Horľavou náplňou" sa rozumejú látky a prípravky, ktoré zodpovedajú kritériám ustanoveným pre kategórie "mimoriadne horľavé", "veľmi horľavé" a "horľavé" a kritériám uvedeným v prílohe VI k smernici Rady 67/548/EHS. Horľavosť a teplota vzplanutia náplne rozprašovača sa určuje osobitnými metódami opísanými v časti A prílohy V k vyššie uvedenej smernici." Bod 2.2 sa nahrádza týmto: "2.2 Označenie na etikete Bez toho, aby boli dotknuté smernice týkajúce sa klasifikácie, balenia a označovania nebezpečných látok a prípravkov, najmä pokiaľ ide o nebezpečenstvo poškodenia zdravia a/alebo životného prostredia, musí byť každý aerosólový rozprašovač viditeľne, zreteľne a nezmazateľne označený nasledovným spôsobom: a) na akejkoľvek náplni: "Nádoba je pod tlakom: chrániť pred slnečným žiarením a teplotami nad 50 °C. Neprepichovať a nehádzať do ohňa, a to ani po spotrebovaní obsahu."; b) ak je náplň horľavá v zmysle bodu 1.8: výstražný symbol nebezpečnosti plameň, ak je to vhodné, ďalej upozornenie, že látky a/alebo prípravky obsiahnuté v aerosólovom rozprašovači vrátane hnacieho plynu sú horľavé, ako aj príslušné označenie špecifického rizika podľa kritérií uvedených v bodoch 2.2.3, 2.2.4 nebo 2.2.5 prílohy VI k smernici 67/548/EHS; výstražný symbol plameň a upozornenie na nebezpečenstvo zodpovedajú ustanoveniam prílohy II k vyššie uvedenej smernici. 2.3. Osobitné údaje týkajúce sa používania Bez toho, aby boli dotknuté smernice týkajúce sa klasifikácie, balenia a označovania nebezpečných látok a prípravkov, najmä pokiaľ ide o nebezpečenstvo poškodenia zdravia a/alebo životného prostredia, musí byť každý aerosólový rozprašovač viditeľne, zreteľne a nezmazateľne označený nasledovným spôsobom: a) na akejkoľvek náplni: dodatočné pokyny k používaniu, ktoré spotrebiteľov upozornia na osobitné nebezpečenstvo výrobku; b) ak je náplň horľavá, tieto upozornenia: - "Nestriekať do ohňa alebo na žeravé predmety." - "Uchovávať mimo dosah zdrojov vznietenia – nefajčiť." - "Uchovávať mimo dosahu detí"." --------------------------------------------------